CELEX: 62022CN0007
Language: ga
Date: 2022-01-04 00:00:00
Title: Cás C-7/22 P: Achomharc arna thabhairt an 4 Eanáir 2022 ag RQ i gcoinne bhreithiúnas na Cúirte Ginearálta (an Tríú Dlísheomra) arna thabhairt an 17 Samhain 2021 i gCás T-147/17, Anastassopoulos agus páirtithe eile v an Chomhairle agus an Coimisiún

14.3.2022   
            
            
               GA
            
            
               Iris Oifigiúil an Aontais Eorpaigh
            
            
               C 119/9
            
         
      Achomharc arna thabhairt an 4 Eanáir 2022 ag RQ i gcoinne bhreithiúnas na Cúirte Ginearálta (an Tríú Dlísheomra) arna thabhairt an 17 Samhain 2021 i gCás T-147/17, Anastassopoulos agus páirtithe eile v an Chomhairle agus an Coimisiún
      (Cás C-7/22 P)
      (2022/C 119/35)
      Teanga an cháis: an Fhraincis
      
         Páirtithe
      
      
         Iarratasóir: RQ (ionadaithe: M. Meng-Papantoni, H. Tagaras, dlíodóirí)
      
         Páirtithe eile sna himeachtaí: Comhairle an Aontais Eorpaigh, an Coimisiún Eorpach
      
         An t-ordú atá á lorg
      
      
                  —
               
               
                  An t-achomharc a cheadú agus an breithiúnas faoi chonspóid a chur ar neamhní;
               
            
                  —
               
               
                  an chuid eile den nós imeachta a chinneadh mar is cóir;
               
            
                  —
               
               
                  a ordú do na cosantóirí na costais a íoc.
               
            
         Saincheisteanna dlí agus príomhargóintí
      
      Ar an gcéad dul síos, áitíonn an t-iarratasóir gur bhain an Chúirt Ghinearálta míbhrí as a iarratas ó thaobh an ghnímh dhíobhálaigh de.
      Ar an dara dul síos, maíonn an t-iarratasóir gur rinne an Chúirt Ghinearálta roinnt earráidí dlí:
      Ar dtús, maidir le dliteanas an Aontais i leith iompair neamhdhleathaigh, sháraigh an Chúirt Ghinearálta na prionsabail a bhaineann leis an smacht reachta agus Airteagal 47 den Chairt um Chearta Bunúsacha trí bhreithiúnas a thabhairt nach bhféadfadh, ar aon chuma, dliteanas neamhchonarthach an Aontais a bheith ina thoradh ar ghníomhartha agus neamhghníomhartha an Ghrúpa Euro. Sháraigh an Chúirt Ghinearálta prionsabal na córa comhionainne freisin trí bhreithiúnas a thabhairt gur leor go raibh bannaí, a lascainíodh ina dhiaidh sin, faighte ag daoine nádúrtha agus dlíthiúla, agus é sin amháin, lena mheas go rabhadar i gcás comhionann nó inchomparáide de réir bhrí an chásdlí.
      Ansin, rinne an Chúirt Ghinearálta earráidí dlí i ndáil leis an diandliteanas. Sa chéad áit, dar leis an iarratasóir, chuir an Chúirt Ghinearálta as an áireamh, go héagórach, gurbh ann don diandliteanas in aon chor. Sa dara háit, rinne an Chúirt Ghinearálta earráid dlí agus cineál “mínormálta” an dochair á mheasúnú aici.